KIRJALLINEN KYSYMYS E-1531/02

esittäjä(t): Robert Goebbels (PSE) komissiolle

(3. kesäkuuta 2002)

Aihe: Komission tapa hallinnoida neuvonantajaresurssejaan

Komission toiminnan sisäinen arviointihanke Huomispäivän komissio saatiin päätökseen heinäkuussa 1998. Sen tarkoituksena oli esittää ajantasainen analyysi kaikesta komission toiminnasta sekä siihen käytetyistä varoista, jotta komissio voi suunnitella tulevaa toimintaansa ja käynnistää organisaationsa ja toimintansa uudistamisen. Hankkeen yhteydessä tutkittiin myös neuvonantajien roolia, jotka eivät kuulu pysyvään henkilöstöön. Ilmeni muun muassa, että näiden neuvonantajien tehtävän sisältö oli epäselvä, että heitä käytettiin epätarkoituksenmukaisella tavalla ja että heidän rooliaan olisi harkittava uudelleen.

On syytä huomata, että neuvonantajia käsittelevän erityisen työryhmän komission pyynnöstä laatiman raportin analyyttisessä osassa väitetään, että komissio on syypää toimintahäiriöihin kyseisellä alalla. Kuitenkin siinä muotoillaan ehdotuksia, jotka ristiriidassa tämän analyysin kanssa rankaisevat lähinnä neuvonantajia, vaikka he eivät ole vastuussa tästä moitittavasta tilanteesta. Raportissa ei tarjota mitään ratkaisua, jolla ongelma hoidettaisiin syyllistämättä virkamiehiä, vaikka tämä olisi mahdollista.

Voisiko komissio kertoa:

1. mihin jatkotoimiin tämän raportin seurauksena on ryhdytty?

2. millä käytännön toimilla se aikoo reagoida asiaan?

3. missä vaiheessa tämän asian kehitys ja erityisesti kyseisiä neuvonantajia koskeva kysymys ovat?

Neil Kinnockin komission puolesta antama vastaus

(17. heinäkuuta 2002)

Komissio pyysi 28. helmikuuta 2001 henkilöstön ja hallinnon pääosastoa ja pääsihteeristöä perustamaan korkean tason työryhmän, joka laatisi perusteellisen analyysin kustakin neuvonantajan toimesta ja määrittelisi siitä komissiolle aiheutuneen todellisen poliittisen ja/tai teknisen lisäarvon.

Työryhmä perustettiin 19. heinäkuuta 2001, ja sille annettiin tehtäväksi esittää pääsihteeristölle sekä henkilöstön ja hallinnon pääosastolle raportti, jossa

- arvioidaan neuvonantajien ja henkilökohtaisten neuvonantajien tehtäviä kussakin pääosastossa,

- määritellään ongelmat (ja muun muassa laaditaan mahdollisia suosituksia ja ehdotetaan mahdollisesti tarpeellisia siirtymätoimenpiteitä),

- määritellään neuvonantajien asema komissiossa ja esitetään suosituksia tulevaisuutta varten.

Työryhmän raportti valmistui marraskuussa 2001, jonka jälkeen se lähetettiin kaikille pääosastoille ja yksikönpäälliköille. Pääsihteeristö ja henkilöstön ja hallinnon pääosasto ovat kehottaneet työryhmän jäseniä esittelemään raportin henkilökohtaisesti pääjohtajille ja keskustelemaan heidän kanssaan sen päätelmistä. Kyseiset järjestelyt ovat vielä kesken.

Raportissa esitetyn analyysin mukaan neuvonantajien tehtävien määrittely on usein heikkoa ja heidän nimittämistään koskevat menettelyt eivät ole aina olleet kovin selkeitä. Raportissa todetaan, että tämä tilanne ei ole yhdenmukainen komission suuntaviivojen kanssa, ja se osoittaa, että voimavaroja ei hyödynnetä parhaalla mahdollisella tavalla. Työryhmä suosittelee, että toteutetaan toimenpiteitä, joiden avulla voidaan päättää, mitkä neuvonantajien toimet olisi säilytettävä ja mitkä poistettava, miten neuvonantajien tehtävät on määriteltävä ja miten valinta- ja nimitysmenettelyjä voidaan selkiyttää.

Edellä mainittujen syiden johdosta on ilmeistä, että raportin päätelmät eivät ole ristiriidassa laadittujen analyysien kanssa, eikä niiden voida katsoa rankaisevan neuvonantajia varsinkaan, koska raportissa keskitytään pikemminkin rakenteisiin ja menettelyihin kuin yksittäisiin henkilöihin.

Tulevaisuudessa tehdään ehdotus neuvonantajia koskevaksi neuvotteluasiakirjaksi, ja siitä neuvotellaan. Komission hyväksyttyä uudet suuntaviivat niiden sisältämät toimenpiteet on toteutettava tapauskohtaisesti, ottaen huomioon niin yksikön kuin asiaan liittyvien yksittäisten henkilöiden edut.